คลังประเดิมกู้1.58หมื่นล.อุดขาดดุลงบประมาณ
คลังออกพันธบัตรกู้ 1.58 หมื่นล้าน ชดเชยขาดดุลงบประมาณ พร้อมชำระหนี้อีก 5,300 ล้าน
27 พ.ย. 2557

คลังออกพันธบัตรกู้ 1.58 หมื่นล้าน ชดเชยขาดดุลงบประมาณ พร้อมชำระหนี้อีก 5,300 ล้าน
นายกฤษฎา อุทยานิน ผู้อำนวยการสำนักงานบริหารหนี้สาธารณะ (สบน.) เปิดเผยว่า ผลจากการบริหารจัดการหนี้ภาครัฐเดือน ต.ค.ที่ผ่านมา กระทรวงการคลังได้กู้เงินเพื่อชดเชยการขาดดุลงบประมาณ โดยการออกพันธบัตรรัฐบาล 1.58 หมื่นล้านบาท ขณะเดียวกันได้มีการชำระหนี้ 5,311 ล้านบาท แบ่งเป็นการชำระหนี้ของรัฐบาลจากงบประมาณชำระหนี้ 2,216 ล้านบาท และการชำระหนี้ของรัฐบาลจากแหล่งอื่น 3,094 ล้านบาท 
ขณะเดียวกัน กระทรวงการคลังได้เบิกจ่ายเงินกู้ 493 ล้านบาท จากสัญญาเงินกู้วงเงิน 1.53 หมื่นล้านบาท ที่ได้ลงนามในสัญญาเงินกู้เมื่อวันที่ 30 เม.ย. 2556 ภายใต้ พ.ร.ก.บริหารจัดการน้ำและสร้างอนาคตประเทศ เบิกจ่ายเงินกู้ต่อให้แก่การรถไฟฟ้าขนส่งมวลชนแห่งประเทศไทย (รฟม.) เพื่อจัดทำโครงการรถไฟฟ้าสายสีน้ำเงิน 745 ล้านบาท โครงการรถไฟฟ้าสายสีม่วง 994 ล้านบาท และโครงการรถไฟฟ้าสายสีเขียว 559 ล้านบาท และการเบิกจ่ายเงินกู้ต่อให้แก่การรถไฟแห่งประเทศไทย (รฟท.) เพื่อจัดทำโครงการรถไฟฟ้าสายสีแดง 41 ล้านบาท และโครงการปรับปรุงทางรถไฟฟ้าที่ไม่ปลอดภัย 8 สายทาง 404 ล้านบาท
สำหรับการออกตั๋วเงินคลังเพื่อเป็นเงินทุนหมุนเวียนนั้น ในต้นปีงบประมาณ 2558 มีวงเงินตั๋วเงินคลังเพื่อใช้ในการบริหารเงินสดรับและจ่ายของรัฐบาล 9.05 หมื่นล้านบาท ส่วนการกู้เงินล่วงหน้าเพื่อปรับโครงสร้างหนี้ในประเทศของรัฐบาลไม่มีการกู้เงินล่วงหน้า
นอกจากนี้ ในเดือน ต.ค.ที่ผ่านมา กระทรวงการคลังได้ปรับโครงสร้างหนี้ในประเทศของรัฐบาลที่กู้เพื่อให้กู้ต่อ โดยการออกพันธบัตรรัฐบาล 2 หมื่นล้านบาท เพื่อปรับโครงสร้างหนี้สัญญาเงินกู้เพื่อให้กู้ต่อของ รฟม.ในโครงการรถไฟฟ้าสายสีน้ำเงิน 1.52 หมื่นล้านบาท และรถไฟฟ้าสายสีเขียว 4,740 ล้านบาท